EELNÕU

|  |
| --- |
| **M Ä Ä R U S** |
|  |
| Kadrina | 26. aprill 2023 nr  |
|  |
|  |
|  |
| Kadrina Vallavolikogu 28.04.2021 määruse nr 58 „Sotsiaalhoolekandelise abi andmise kord“ muutmine |  |
|  |
|  |

Määrus kehtestatakse kohaliku omavalitsuse korralduse seaduse § 22 lõike 1 punkti 5 ja lõike 2 ning sotsiaalhoolekande seaduse § 14 lõike1, § 156 lõike 32 alusel.

**§ 1. Määruse muutmine**

(1) Kadrina Vallavolikogu 28.04.2021 määruses nr 58 „Sotsiaalhoolekandelise abi andmise kord“ tehakse järgmised muudatused:

1) paragrahvi 11 tervikuna muudetakse järgmises sõnastuses:

**„ § 11. Väljaspool kodu osutatav üldhooldusteenus**

(1) Väljaspool isiku kodu osutatava üldhooldusteenuse (edaspidi üldhooldusteenus) eesmärk on tagada turvaline keskkond ja toimetulek täisealisele isikule, kes terviseseisundist, tegevusvõime langusest ja/või elukeskkonnast tulenevatel põhjustel ei ole suuteline ajutiselt või püsivalt iseseisvalt toime tulema kodustes tingimustes ja kelle toimetulekut ei ole võimalik tagada muul viisil.

(2) Üldhooldusteenust on õigus saada isikul, kellel on ööpäevaringse hooldamise vajadus ning kelle hoolduse korraldamine teiste sotsiaalteenuste või muu abi osutamisega kodustes tingimustes ei ole võimalik. Abivajaduse, selle ulatuse ning õigustatuse teenuse saamiseks selgitab välja valla sotsiaalosakonna ametnik.

(3) Üldhooldusteenuse saamiseks:

1) saab isik pöörduda otse vabalt valitud teenuspakkuja poole;

2) esitab ametiasutusele taotluse, lisades taotleja võimalused üldhooldusteenuse eest tasumiseks.

(4) Üldhooldusteenust rahastatakse valla eelarvest ja isikult võetavast tasust.

(5) Valla eelarvest tasutakse isiku taotluse alusel üldhooldusteenuse hoolduskulu ja väiksema sissetuleku hüvitist, kui teenuse saaja sissetulek on keskmisest vanaduspensionist madalam.

(6) Isik tasub üldhooldusteenuse maksumusest majutus- ja toitlustuskulud ning muud teenusega seotud isiklikud kulud.

(7) Isiku taotlusele lisatakse teenuse osutajaga sõlmitud hooldusleping.

(8) Üldhooldusteenuse tasu maksmise otsustab vallavalitsus korraldusega. Tasu maksmine võib ületada eelarveaastat.

(9) Vallavalitsus kehtestab üldhooldusteenuse hoolduskulude tasumise piirmäära, mis tagab teenuse saajale teenuse kättesaadavuse. Hoolduskulude piirmäära kehtestab vallavalitsus korraldusega.“

2) paragrahvi 28 täiendatakse lõikega 5 järgmises sõnastuses:

„(5) Toetust raske ja sügava puudega lapsele võib kasutada suure hooldus- ja abivajadusega lapse sotsiaalteenuste rahastamiseks“.

**§ 2. Määruse jõustumine**

Määrus jõustub 2023 aasta 1. juulil.

|  |
| --- |
|  |
| (allkirjastatud digitaalselt) |
| Madis Viise |
| volikogu esimees |

Seletuskiri määruse eelnõule „Kadrina Vallavolikogu 28.04.2021 määruse nr 58 „Sotsiaalhoolekandelise abi andmise kord“ muutmine“

1. juulist 2023 jõustuv hooldereform tähendab, et väljaspool kodu osutatava üldhooldusteenuse kohatasu maksumus jaguneb iga teenust vajava inimese ja kohaliku omavalitsuse vahel:

• KOV katab hoolduskulude osa, milleks on hoolduspersonali tööjõukulud, tööriietuse ja isikukaitsevahendite kulu, tervisekontrolli ja vaktsineerimise kulud;

• Inimene ise või tema lähedased tasuvad ülejäänu – majutus, toitlustus ja muud isiklike vajadustega seotud kulud (ravimid, hügieenivahendid jms).

Kui inimese sissetulek on keskmisest vanaduspensionist madalam, nt on ta rahvapensioni saaja, siis hüvitab KOV puudujääva osa kuni inimese sissetuleku ja keskmise vanaduspensioni vaheni. Arvestuse aluseks on eelmise aasta II kvartali keskmine pension (2023. aastal oli keskmine vanaduspension 635,89 eurot, mis tähendab, et kõik need inimesed, kelle sissetulkud jäävad alla 635,89 euro, on õigustatud saama täiendavat hüvitist).

KOV-i rahastuse saamise eelduseks on inimese taotlus, et ta soovib hindamist ja üldhooldusteenuse rahastust. Kui inimene ei suuda esitada kirjalikku taotlust, siis saab ta seda teha suuliselt ja sellisel juhul tema suuline taotlus protokollitakse. Seega, kui teenuse saaja soovib riigipoolset rahastust saada ja esitab sellekohase taotluse, siis KOV tasub kohustuslikud komponendid (hoolduskulu ja väiksema sissetuleku hüvitise) ning seejuures ei arvesta isiku muid sissetulekuid ega vara.

Omavalitsusel on õigus kehtestada hoolduskuludele piirmäär ja see peab tagama, et inimesel on võimalik valida vähemalt mõne hooldekodu vahel, kus omavalitsuse tugi katab hooldustöötajate kulu. Kui kohalik omavalitsus piirmäära ei kehtesta, tasutakse tegelike kulutuste alusel.

Sobiva hooldekodu saab inimene või tema pere ka ise valida. Kui valituks osutub mõni kallim hooldekodu, mida KOV piirmäär ei kata, siis seda ületav osa tuleb endal juurde maksta. Kui aga isik koos lähedastega katab kõik kulutused ise, võib ta edaspidigi just endale sobivasse hooldekodusse minna.

**Sotsiaalhoolekande seaduse §-s 156** on muudetud KOV-ile riigieelarvest eraldatava toetuse sihtrühma. Lisaks senise raske ja sügava puudega laste sihtrühmale on määratud toetust võimalik kasutada kõigi suure hooldus- ja abivajadusega laste abistamiseks. Toetust on võimalik kasutada nii sotsiaalteenuste kulude katmiseks kui ka muu abi osutamiseks, mis toetavad abivajaja lapse toimetulekut, ennetavad abivajaduse süvenemist ja aitavad vähendada perekonna hoolduskoormust

Suure hooldus- ja abivajadusega laste all mõistetakse eelkõige neid lapsi, kes oma vaimse või füüsilise tervise seisundi tõttu vajavad keskmisest enam hooldust, järelevalvet jm tuge, nt ratastoolis viibivad või lamavad lapsed, kes vajavad pidevaid hooldustoiminguid ja tuge transportimisel, aga ka psüühikahäire ja/või vaimse arengu mahajäämusega lapsed, kes vajavad pidevat järelevalvet. Neil lastel võib olla tuvastatud ka puue, kuid alati ei pruugi neil olla puuet tuvastatud või on selle kehtivus katkenud. Oluline on, et abivajaduse olemasolu korral saaksid lapsed tuge ning KOV saaks toe pakkumiseks kasutada riigieelarvest määratud vastavat toetust sõltumata sellest, kas lapsele on puuet taotletud või mitte.